**Būtiskākais par sadzīves atkritumu apsaimniekošanas kārtību**

**individuālajās mājās**

Sadzīves atkritumu apsaimniekošanas kārtību katrā pašvaldībā nosaka tās izdotie saistošie noteikumi atkritumu apsaimniekošanas jomā. Ventspils pilsētā atkritumu apsaimniekošanas kārtību nosaka Ventspils valstspilsētas pašvaldības domes saistošie noteikumi Nr. 12 *Par sadzīves atkritumu apsaimniekošanu Ventspils valstspilsētas pašvaldības administratīvajā teritorijā.* Savukārt pašvaldības SIA “Ventspils labiekārtošanas kombināts” nodrošina sadzīves atkritumu apsaimniekošanas pakalpojuma sniegšanu Ventspils pilsētā atbilstoši šiem saistošajiem noteikumiem un noslēgtā līguma ar pašvaldību nosacījumiem.

***Vai līgums par regulāru sadzīves atkritumu apsaimniekošanu individuālajās mājās ir obligāts ?***

Gan Atkritumu apsaimniekošanas likums, gan pašvaldībā izdotie saistošie noteikumi nosaka, ka katram atkritumu radītājam ir jāiesaistās pašvaldības organizētajā atkritumu apsaimniekošanas sistēmā, savukārt **individuālās mājas īpašniekiem ir arī obligāti jānoslēdz līgums ar atkritumu apsaimniekotāju par regulāru nešķiroto sadzīves atkritumu apsaimniekošanu.**

***Kā rīkoties, lai līgumu noslēgtu?***

Lai noslēgtu līgumu, jāierodas pašvaldības SIA "Ventspils labiekārtošanas kombināts" Norēķinu kasē Pils ielā 12, līdzi ņemot īpašumtiesību un personas apliecinošus dokumentus vai jānosūta šie dokumenti uz e-pastu: vlk@ventspils.lv, norādot, vai līgumu var parakstīt ar drošu elektronisko parakstu, kā arī norādot savu kontaktinformāciju.

***Kādiem atkritumu veidiem paredzēts konteiners un kā to pareizi lietot?***

Konteiners, kuru klients saņem pēc līguma noslēgšanas, **paredzēts tikai nešķirotu sadzīves atkritumu apsaimniekošanai**, tātad atkritumiem, kas rodas ikdienas darbībā - virtuves atkritumi, dažāda veida iepakojumi, sadzīves priekšmeti utt., bet tajos **kategoriski ir aizliegts** ievietot būvniecības un būvju nojaukšanas atkritumus, bīstamos sadzīves atkritumus (piemēram, baterijas), videi kaitīgus atkritumus (piemēram, elektriskās un elektroniskās iekārtās) un liela izmēra atkritumus, kas sava izmēra dēļ nav paredzēti izmešanai šāda tipa konteineros.

Jāņem vērā , ka sadzīves atkritumus konteineros nedrīkst cieši sablīvēt, kā arī pārkraut tos virs konteinera tilpuma (atkritumu izvešanas dienā vākam jābūt aizvērtam).

***Kā rīkoties, ja nekustamais īpašums netiek ilgstoši apdzīvots?***

Ja nekustamais īpašums netiek apdzīvots, **par to rakstiski jāinformē atkritumu apsaimniekotājs, iesniedzot dokumentus, kas apliecina, ka nekustamais īpašums netiek apdzīvots**, piemēram, rēķinus par pēdējo 6 mēnešu laikā patērēto elektroenerģiju vai ūdens patēriņa pārskatu. Informācija jāatjauno 1 reizi gadā.

Iesniegumu un klāt pievienotos apliecinošos dokumentus var iesniegt:

* nosūtot uz e-pastu: vlk@ventspils.lv
* iemetot pašvaldības SIA “Ventspils labiekārtošanas kombināts” pastkastītē, kas atrodas Pils ielā 12, 1. stāvā pie Norēķinu kases (pie Ūdekas, Siltuma kasēm)
* iesniedzot klātienē- Norēķinu kasē, Pils ielā 12, 1. stāvā (pie Ūdekas, Siltuma kasēm).

***Kā rīkoties, ja sadzīves atkritumu izvešana nav veikta grafikā paredzētajā dienā?***

Gadījumos, kad atkritumu izvešana nav veikta atbilstoši grafikam, **nekavējoties, bet ne vēlāk kā 3 dienu laikā (no grafikā paredzētās izvešanas dienas) par to jāinformē atkritumu apsaimniekotājs un jāvienojas par citu atkritumu izvešanas dienu**, pretējā gadījumā rēķins par pakalpojumu tiks izrakstīts, bet atkritumi netiks izvesti. Pārrēķins par atpakaļejošu periodu netiek veikts.

Saziņa ar atbildīgajiem speciālistiem:

* nosūtot informāciju e-pastā: vlk@ventspils.lv
* zvanot pa tālr. 63626920 vai pa mob. tālr. 27876577 (meistars Ventspils pilsēta)

***Kā rīkoties, ja atkritumus nav nepieciešams izvest grafikā paredzētajā dienā?***

Gadījumos, ja sadzīves atkritumu izvešana nav nepieciešama grafikā paredzētajā dienā, **par to ir jāinformē atkritumu apsaimniekotājs vismaz 1 dienu pirms grafikā paredzētās atkritumu izvešanas dienas**. Ja attiekums nav saņemts savlaicīgi, rēķins par pakalpojumu tiks izrakstīts, bet atkritumi netiks savākti. Pārrēķins par atpakaļejošu periodu netiek veikts.

Atsakot atkritumu izvešanu, jāņem gan vērā minimālais atkritumu izvešanas biežums – ne retāk kā 6 reizes gadā. Ja klientam jau šobrīd līgums paredz minimālo atkritumu izvešanas biežumu, izvešanu ir iespējams **tikai pārcelt** uz citu dienu, bet ne atteikt.

Saziņa ar atbildīgajiem speciālistiem:

* nosūtot informāciju e-pastā: vlk@ventspils.lv
* zvanot pa tālr. 63626920 vai pa mob. tālr. 27876577 (meistars Ventspils pilsēta)

***Kāpēc nav savākts*** ***blakus atkritumu konteineram noliktais maiss?***

Ja klients un atkritumu apsaimniekotājs nav vienojušies citādāk, grafikā paredzētājā dienā tiek savākti tikai konteinerā esošie atkritumi, par kuru izvešanu tad arī tiek izrakstīts rēķins. Ja ir radies papildus sadzīves atkritumu apjoms - **jāiegādājas marķētie maisi vai jāpiesaka papildus konteinera izvešana.**

Atgādinām - marķētos maisus var iegādāties Norēķinu kasē,  Pils ielā 12 vai šķiroto atkritumu savākšanas laukumos Jēkaba ielā 47 vai Siguldas ielā 8a.

***Kā rīkoties, ja nepieciešams veikt izmaiņas atkritumu izvešanas grafikā?***

Ja nepieciešamas izmaiņas esošajā atkritumu izvešanas grafikā, par to jāinformē atkritumu apsaimniekotājs**, iesniedzot rakstisku pieteikumu (brīvā formā) ar vēlamajām izmaiņām**:

* nosūtot uz e-pastu: vlk@ventspils.lv
* iemetot pašvaldības SIA “Ventspils labiekārtošanas kombināts” pastkastītē, kas atrodas Pils ielā 12, 1. stāvā pie Norēķinu kases (pie Ūdekas, Siltuma kasēm)
* iesniedzot klātienē- Norēķinu kasē, Pils ielā 12, 1. stāvā (pie Ūdekas, Siltuma kasēm).

***Cikos konteineram jābūt pieejamam ?***

Grafikā paredzētajā atkritumu izvešanas dienā konteineram jābūt **pieejamam atkritumu apsaimniekotāja** **darbiniekiem jau no plkst. 6:00 (ārpus īpašuma robežām),** tādēļ pašvaldības SIA “Ventspils labiekārtošanas kombināts” aicina konteineru tā izvešanas vietā novietot jau iepriekšējā vakarā.

***Kā rīkoties, ja nepieciešama konteinera maiņa?***

Ja konteiners ir nolietojies un tas vairs nav izmantojams atkritumu apsaimniekošanai, **par to rakstiski jāinformē atkritumu apsaimniekotājs, pievienojot arī bojātā konteinera foto:**

* e-pastā: vlk@ventspils.lv
* ziņu WhatsApp: 27876577 (meistars Ventspils pilsēta)

Sīkāka informācija:

* mājaslapā: [www.vlk.lv](http://www.vlk.lv),
* e-pastā: vlk@ventspils.lv,
* pa tālr. 63626920,
* Pils ielā 12, 1. stāvā Norēķinu kasē tās pieņemšanas laikā**:**

Pirmdienās               9:00 – 12:00; 13:00 – 17:30
Otrdienās                  9:00 – 12:00; 13:00 – 16:00
Trešdienās                9:00 – 12:00; 13:00 – 16:00
Ceturtdienās             9:00 – 12:00; 13:00 – 16:00
Piektdienās               9:00 – 12:00; 13:00 – 15:00